Diari Oficial de la Generalitat Valenciana


Sumari del DOGV 8924, del 13-10-2020 (2020/8267)

RESOLUCIÓ de 5 d'octubre de 2020, de la Secretaria Autonòmica de Seguretat i Emergències, per la qual s'aproven les bases generals i la convocatòria de la prova de renovació de l'acreditació del personal del servei específic d'admissió per als aspirants declarats aptes al desembre de 2012 i desembre de 2016.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8924

Data del DOGV
:   13-10-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/8267


Data del document
:   05-10-2020

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * examen

RESOLUCIÓ de 5 d'octubre de 2020, de la Secretaria Autonòmica de Seguretat i Emergències, per la qual s'aproven les bases generals i la convocatòria de la prova de renovació de l'acreditació del personal del servei específic d'admissió per als aspirants declarats aptes al desembre de 2012 i desembre de 2016. [2020/8267]  
  
La Resolució de 29 d'agost de 2012, de la Conselleria de Governació (DOGV núm. 6853, de 3 de setembre) i la Resolució de 26 d'agost de 2016, de la Direcció General de l'Agència de Seguretat i Resposta a les Emergències (DOGV núm. 7865, de 5 de setembre), van convocar, respectivament, les proves avaluadores per a l'obtenció de l'acreditació del personal del servei específic d'admissió a efectuar al desembre de 2012 i al desembre de 2016. Aquestes proves es van realitzar a les ciutats d'Alacant, Castelló de la Plana i València.   
En aquest context, la Resolució de 12 de desembre de 2016, de la Direcció General de l'Agència de Seguretat i Resposta a les Emergències (DOGV núm. 7938, de 16 de desembre), va publicar la llista dels aspirants que havien superat la primera prova de renovació de la convocatòria de 2012 i, per tant, havien obtingut el dret a l'obtenció de l'acreditació de personal del servei específic d'admissió.   
  
Igualment, la Resolució de 19 de desembre de 2016, de la Direcció General de l'Agència de Seguretat i Resposta a les Emergències (DOGV núm. 7945, de 28 de desembre), va publicar la llista d'aspirants aprovats en la convocatòria general de desembre de 2016.  
Als dos grups d'aspirants, els que van renovar per primera vegada al desembre de 2016 i als que van aprovar en la convocatòria general d'aqueix mateix any, els correspon renovar per segona i primera oportunitat respectivament l'acreditació en el seu moment obtinguda. Una opció que no és obstacle perquè, així mateix, puguen presentar-se aspirants que havien d'haver renovat en exercicis anteriors i no van poder fer-ho en el seu moment per qualsevol circumstància.   
En aquest sentit, l'article 137 del reglament aprovat per Decret 143/2015, d'11 de setembre, pel qual s'aprova el Reglament de la llei d'espectacles valenciana, estableix un període de quatre anys des de la data de l'expedició com a període de validesa de l'acreditació del servei específic d'admissió.   
Per tot això, en virtut del que es disposa en l'article 33 de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics, en relació amb l'article 137 del reglament aprovat per Decret 143/2015, d'11 de setembre, i la disposició addicional quarta del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, resolc:  
  
Primer. Objecte i àmbit d'aplicació  
1. És objecte de la present resolució la regulació de les bases, així com la convocatòria de la prova per a la renovació de l'acreditació individual per a l'exercici de les funcions pròpies del servei específic d'admissió.  
2. En virtut de la present resolució, queda convocada la prova per a la renovació de l'acreditació esmentada.  
3. La prova s'efectuarà a les 9.30 hores del dia 26 de novembre de 2020 en convocatòria única, a realitzar a les ciutats d'Alacant, Castelló de la Plana i València.  
Els llocs de realització de les proves són els següents:  
- Província d'Alacant: dependències del CdT, Centre de Turisme Alacant. Adreça: carrer Monte Tossal, s/n, d'Alacant.   
- Província de Castelló: dependències de la Delegació del Consell a Castelló (Casa dels Caragols). Adreça: carrer Major, núm. 78, de Castelló de la Plana.  
- Província de València: dependències de l'Escola Valenciana d'Estudis de la Salut (EVES). Adreça: carrer Juan de Garay, núm. 21, de València.  
4. No obstant el que indiquen els apartats anteriors, la realització de la prova avaluadora queda condicionada a l'evolució de la situació sanitària. En el supòsit de suspensió o ajornament de la prova, el pagament de la taxa així com la resta de documentació presentada la data de la qual siga vàlida es mantindran vigents fins que aquella puga efectuar-se en condicions normals.   
La suspensió o ajornament de la prova avaluadora serà comunicada per resolució de la Secretaria Autonòmica de Seguretat i Emergències.   
  
  
Segon. Aspirants convocats  
1. Queden convocats a la realització de la prova els aspirants declarats aptes en la Resolució de 12 de desembre de 2016, de la Direcció General de l'Agència de Seguretat i Resposta a les Emergències, i els aspirants declarats aptes en la Resolució de 19 de desembre de 2016, de la Direcció General de l'Agència de Seguretat i Resposta a les Emergències.   
2. Estan convocats, així mateix, els aspirants declarats aptes en les convocatòries de primera i segona renovació anteriors a les indicades en l'apartat precedent i que no van poder presentar-se a les respectives proves de renovació.   
3. Els aspirants, excepte declaració en contra indicada de manera expressa en la sol·licitud a la qual es refereix l'article següent, efectuaran la prova de renovació en la seu de la província en la qual van realitzar la prova avaluadora.  
  
Tercer. Documentació  
Per a la realització de la prova de renovació, els aspirants hauran de presentar la següent documentació:   
- Sol·licitud de renovació de l'acreditació segons el model que s'adjunta en l'annex I d'aquesta resolució.   
- Certificat actualitzat expedit pel Registre Central de Penats per a la realització de la prova de renovació prevista en aquesta resolució.  
  
- Certificat de pagament de la taxa de 15,15 euros. El model de certificat de pagament de la taxa serà el que indica la pàgina web de la Conselleria d'Hisenda i Model Econòmic per a la presentació a la prova avaluadora del servei específic d'admissió.   
  
Quart. Presentació de la documentació  
1. Els interessats hauran de presentar la sol·licitud i la documentació referida en l'apartat anterior el dia de la prova i en el moment de la crida per a entrar a l'aula de l'examen.   
 2. L'aspirant que no presente tots o alguns dels documents indicats no serà admés per a la realització de la prova.  
3. Si es presenta alguna documentació incorrecta o inexacta que constituïsca error no esmenable o implique un incompliment de les bases de la convocatòria, serà tingut en compte a l'efecte de l'exclusió de la prova avaluadora malgrat que l'interessat l'haguera efectuada.   
  
Cinqué. Contingut i duració de la prova  
La prova consistirà en un examen psicotècnic a contestar en una hora.   
  
Sisé. Desenvolupament de les proves  
1. Els aspirants hauran d'estar presents en el lloc i a l'hora fixats per a la realització de la prova de renovació el dia i l'hora assenyalats en aquesta resolució. A aquest efecte, es cridarà en primer lloc els aspirants de la segona renovació per ordre alfabètic i, a continuació, els de primera renovació també per ordre alfabètic.   
2. Els aspirants que no compareguen el dia i l'hora de la prova seran exclosos.  
3. Els aspirants hauran d'acudir a la realització de les proves proveïts de DNI original o passaport. Durant el desenvolupament de la prova, els responsables de l'organització podran requerir els aspirants perquè acrediten la seua identitat en qualsevol moment.  
4. Els aspirants hauran de portar bolígraf.  
5. Els aspirants hauran de portar màscara de prevenció contra la COVID-19. En aquest sentit, es tindrà en compte el que dispose la normativa en vigor en el moment de la realització de la prova avaluadora quant a mesures higièniques i de prevenció sobre aquest tema.   
  
  
  
Seté. Superació de la prova  
1. Els aspirants que aproven la prova psicotècnica d'acord amb els paràmetres exigits per la Generalitat hauran adquirit el dret a la renovació de l'acreditació per al servei específic d'admissió.   
  
2. Els paràmetres exigits seran establits prèviament per la comissió avaluadora a la qual es refereix aquesta resolució. Aquests paràmetres es determinaran a l'efecte de garantir l'objectivitat de la prova i per a seleccionar els perfils més adequats en funció de la finalitat pretesa en aquesta.  
  
Huité. Llista d'aspirants que han superat la prova  
1. Finalitzada la correcció de la prova psicotècnica, la Secretaria Autonòmica de Seguretat i Emergències farà pública la relació d'aspirants que l'han superada.  
2. La publicació de la llista d'aspirants aprovats s'efectuarà en els taulers d'anuncis corresponents en les tres províncies, així com en qualsevol altre lloc que la comissió considere convenient per a la seua millor difusió entre els interessats.  
3. La resolució en la qual es publicite la llista definitiva a la qual es refereix el present article es publicarà, així mateix, en el Diari Oficial de la Generalitat Valenciana.   
4. Els aspirants que no hagen superat la prova podran presentar recurs administratiu davant l'òrgan competent, d'acord amb el que indique la normativa en vigor.   
  
Nové. Acreditació dels aspirants que hagen superat la prova avaluadora  
1. Els aspirants que hagen superat la prova a la qual es refereix la present resolució obtindran una nova acreditació individual per a l'exercici de les funcions pròpies del servei específic d'admissió. Aquesta acreditació substituirà la que es va expedir inicialment que quedarà sense validesa i es considerarà caducada.   
2. La nova acreditació serà emesa i posada a la disposició dels aspirants aprovats en el termini màxim de dos mesos a computar des de la publicació en el Diari Oficial de la Generalitat Valenciana de la llista a la qual es refereix l'apartat anterior. En aquest sentit, els interessats que hagen aprovat la prova avaluadora podran exigir el lliurament d'aquesta acreditació una vegada transcorregut el termini indicat.  
  
Desé. Comunicació d'incidències  
Amb la finalitat d'atendre les possibles comunicacions i resoldre les incidències que puguen plantejar-se en relació amb la prova, els interessats podran dirigir-se a la presidenta o al secretari de la comissió avaluadora a l'efecte de la seua consideració per aquest. La comissió resoldrà en el termini més breu possible.   
  
Onzé. Comissió avaluadora  
 1. El règim jurídic aplicable a la comissió avaluadora serà el que s'estableix per als òrgans col·legiats en la secció 3a del capítol I del títol preliminar de la Llei 40/2015, d'1 d'octubre, de règim jurídic del sector públic i en les altres normes que els siguen aplicables. En tot cas, almenys un dels membres de la comissió, o el seu suplent, haurà d'estar present en els llocs on s'efectue l'examen en el dia, hora i lloc convocats. A aquest efecte, s'assegurarà la coordinació entre les tres províncies a través de la persona que exercisca la presidència de la comissió.   
  
2. Sobre la percepció de dietes dels membres de la comissió, s'estarà al que es disposa en la normativa en vigor.   
3. La persona que exercisca la presidència podrà sol·licitar als membres de la comissió avaluadora una declaració expressa de no trobar-se en cap de les causes d'abstenció i recusació previstes en els articles 23 i 24 de la Llei 40/2015. Aquesta declaració haurà també de ser emplenada, en el seu cas, pels assessors especialistes i pel personal auxiliar que la comissió incorpore als seus treballs.   
 4. Els interessats podran promoure la recusació dels membres de la comissió quan, al seu judici, hi concórrega alguna de les causes previstes en la normativa vigent.   
5. Amb anterioritat suficient a la iniciació de les proves, la Secretaria Autonòmica de Seguretat i Emergències publicarà en el Diari Oficial de la Generalitat Valenciana resolució per la qual es nomenen els nous membres de la comissió que hagen de substituir els que hagueren perdut la seua condició per alguna de les causes previstes en el present article.   
6. En tot el que no estableixen aquestes bases generals, la comissió queda autoritzada per a resoldre qualsevol dubte o circumstància que es puga plantejar i adoptar els acords que garantisquen el bon ordre de la convocatòria.  
7. Si la comissió avaluadora, en qualsevol moment del procés, tinguera coneixement o dubtes fundats que algun dels aspirants incompleix un o diversos dels requisits exigits en la convocatòria, podrà requerir-li els documents acreditatius del seu compliment. En el cas que no queden acreditats, la comissió, amb l'audiència prèvia a l'interessat, haurà d'emetre proposta motivada de la seua exclusió del procediment dirigida a la Secretaria Autonòmica de Seguretat i Emergències comunicant-li, així mateix, les inexactituds o falsedats formulades per l'aspirant en la sol·licitud d'admissió a la prova avaluadora. Contra la resolució d'exclusió que s'emeta podrà interposar-se recurs administratiu en els termes de la Llei 39/2015, d'1 d'octubre, de procediment administratiu comú de les administracions públiques.  
  
Dotzé. Composició de la comissió avaluadora  
Presidència: Rosa Aurora Folch Marí. Secretària tècnica de l'Agència Valenciana de Seguretat i Resposta a les Emergències.  
Secretaria: Fernando Castellano Martí. Cap del Servei d'Espectacles i Establiments Públics de la Conselleria de Justícia, Interior i Administració Pública.  
Vocals:   
- Begoña Duart Quiles. Directora Territorial de València de la Conselleria de Justícia, Interior i Administració Pública.   
- Araceli Martínez Márquez. Directora Territorial d'Alacant de Conselleria de Justícia, Interior i Administració Pública.   
- Roberto Álvaro Gómez. Director Territorial de Castelló de la Conselleria de Justícia, Interior i Administració Pública.  
- Lluís Orts Ruiz. Cap de Secció de la Unitat Tècnica del Servei d'Espectacles i Establiments Públics de la Conselleria de Justícia, Interior i Administració Pública.   
- Francisco Fornés Úbeda. Cap mèdic de Salut Laboral de la Policia Local de l'Ajuntament de València.  
  
Suplents:   
Presidència: Nuria Cuenca Marí. Cap de Servei de Seguretat Pública de l'Agència Valenciana de Seguretat i Resposta a les Emergències.   
  
Secretaria: Miguel Ángel Guillen Galindo. Cap d'Unitat de Coordinació de Sancions, de la Conselleria de Justícia, Interior i Administració Pública.  
Vocals:   
- María Luisa Feliú Pérez. Tècnic jurídic del Servei d'Espectacles i Establiments Públics de la Conselleria de Justícia, Interior i Administració Pública.  
- María Rosa Giménez Casaus. Tècnic jurídic de la Direcció Territorial de Castelló de la Conselleria de Justícia, Interior i Administració Pública.  
- Funcionari/a que exercisca de cap de Secció d'Espectacles de la Direcció Territorial de Presidència a València.  
- Lucía Juan Tena. Direcció Territorial a Castelló de la Conselleria de Justícia, Interior i Administració Pública.  
- María del Carmen Fabuel Cervera. Servei d'Espectacles i Establiments Públics de la Secretaria Autonòmica de Seguretat i Emergències.   
  
  
Tretzé. Foto de carnet i comunicació dels interessats  
Els aspirants que hagen superat la prova i que, per tant, adquirisquen el dret a la renovació de l'acreditació, hauran d'aportar una foto de carnet actualitzada en el termini d'un mes des de la publicació en el Diari Oficial de la Generalitat Valenciana de la resolució on es faça pública la llista d'aprovats. El lloc de presentació de la foto serà les dependències de la Secretaria Autonòmica de Seguretat i Emergències a Alacant, Castelló i València.  
En el supòsit de la no-presentació, l'acreditació s'expedirà amb la foto anterior.   
Així mateix, l'aspirant aprovat haurà de comunicar a la Secretaria Autonòmica de Seguretat i Emergències la manera que desitge per a rebre l'acreditació (bé enviament per correu bé per recollida presencial).  
  
Contra la present resolució, que posa fi a la via administrativa, podrà interposar-se potestativament recurs de reposició davant el mateix òrgan que la dicta, en el termini d'un mes comptat des de l'endemà al de la seua publicació en el Diari Oficial de la Generalitat Valenciana, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, així com recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la seua publicació en el Diari Oficial de la Generalitat Valenciana, de conformitat amb el que es disposa en els articles 14.2 i 46 de la Llei 29/1998, de 13 de juliol, reguladora de la Jurisdicció contenciosa administrativa.  
  
  
València, 5 d'octubre de 2020.- El secretari autonòmic de Seguretat i Emergències: José María Angel Batalla.